《送孙民瞻之广西帅阃照磨》
元代·刘崧

蔚蔚城闉柳，长条当路岐。行人服王命，策马厉所之。

登高望群山，马鸣风正悲。天连江广交，云隐湖湘湄。

向西有大府，冠盖何逶迤。分阃控百蛮，元戎总前麾。

简书岂不畏，舒卷在所持。忾彼猺獠徒，椎跣恒蚩蚩。

丝毫苟失御，雠杀相纷披。闻君去参幕，道路今衍夷。

两江动晴色，八桂含春姿。王爵有优劣，官资无崇卑。

烈烈塞上笳，泠泠月中吹。感激丈夫气，岂不在边陲。

圣人重文德，斯道贵抚绥。慎尔录边勋，勉为古人思。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。